Avainsanat

Tiivistelmä



Avainsanat

1. Toimielinten säädökset, päätökset ja muut toimet - Periaate, jonka mukaan oikeustoimen jälkikäteinen muuttaminen on kiellettyä - Perustelujen tai päätösosan muuttaminen - Oikeusvarmuuden periaatteen loukkaaminen - Lainvastaisuus

(ETY:n perustamissopimuksen 189 ja 190 artikla)

2. Kilpailu - Hallinnollinen menettely - Päätös, jossa todetaan kilpailusääntöjen rikkominen - Hyväksyminen todistusvoimaisella kielellä käyttäen valtuusmenettelyä - Kollegiaalisen päätöksenteon periaatteen loukkaaminen - Lainvastaisuus

(ETY:n perustamissopimuksen 85 artikla; komission työjärjestyksen 27 artikla)

3. Kilpailu - Hallinnollinen menettely - Päätös, jossa todetaan kilpailusääntöjen rikkominen - Päätös, jota ei ole allekirjoitettu ja joka on laadittu saatekirjeet allekirjoittaneen komission jäsenen toimikauden päätyttyä - Lainvastaisuus

(ETY:n perustamissopimuksen 85 artikla; komission työjärjestyksen 12 artiklan 3 kohta)

4. Kumoamiskanne - Perusteet - Olennaisten menettelymääräysten rikkominen - Toimielimen sisäisten sääntöjen rikkominen - Toimielimen säädösten laatimista, hyväksymistä ja todistusvoimaisiksi saattamista koskevat määräykset - Luonnollisen henkilön tai oikeushenkilön käyttämä peruste - Tutkittavaksi ottaminen

(ETY:n perustamissopimuksen 173 artikla; komission työjärjestyksen 10 ja 12 artikla)

5. Toimielinten säädökset, päätökset ja muut toimet - Mitätön säädös - Käsite

(ETY:n perustamissopimuksen 189 ja 190 artikla sekä 192 artiklan 2 kohta)

Tiivistelmä

1. Periaate, jonka mukaan toimivaltainen viranomainen ei saa jälkikäteen muuttaa toimeaan, on oikeusvarmuuden ja oikeudellisten tilanteiden vakauden kannalta yhteisön oikeusjärjestyksen olennainen osa sekä yhteisöjen toimielinten että niiden oikeussubjektien osalta, joiden oikeudelliseen ja tosiasialliseen asemaan mainittujen toimielinten päätös vaikuttaa. Ainoastaan siten, että tätä periaatetta noudatetaan tarkoin ja poikkeuksetta, voidaan varmuudella taata se, että toimea voidaan jälkikäteen muuttaa ainoastaan toimivalta- ja menettelysääntöjä noudattamalla, ja että näin ollen toimi, joka on annettu tiedoksi tai julkaistu, on alkuperäisen toimen tarkka toisinto ja siten täsmälleen toimivaltaisen viranomaisen tarkoittaman kaltainen.

Muut kuin oikeinkirjoitusta koskevat tai kieliopilliset päätöksen perusteluihin vaikuttavat muutokset ovat virheitä, jotka ovat omiaan vaikuttamaan koko muutetun päätöksen laillisuuteen, koska ne toisaalta ovat omiaan poistamaan perustamissopimuksen 190 artiklan tehokkaan vaikutuksen ja koska ne muuttavat sen päättelyn sisältöä, joka on päätöksen päätösosan välttämättömänä tukena. Sama koskee varsinkin kaikkia päätöksen päätösosaan tehtyjä muutoksia. Tällaiset muutokset koskevat suoraan niiden velvoitteiden tai - vastakkaisessa tapauksessa - niiden oikeuksien laajuutta, joita muutetusta päätöksestä voi seurata oikeussubjekteille.

2. Päätös, jossa todetaan perustamissopimuksen 85 artiklan rikkominen, asetetaan velvoitteita useille yrityksille ja määrätään niille huomattavia taloudellisia seuraamuksia ja joka on tältä osin täytäntöönpanokelpoinen, vaikuttaa selvästi näiden yritysten oikeuksiin ja velvollisuuksiin sekä varallisuusasemaan. Tällaisen päätöksen tekemistä todistusvoimaisella kielellä ei voida pitää pelkkänä juoksevien asioiden hoitamisena, josta yksi ainoa komission jäsen on toimivaltainen vastaamaan, ilman että rikotaan suoraan edellä mainitussa 27 artiklassa nimenomaisesti mainittua kollegiaalisen päätöksenteon periaatetta.

3. Komission jäsen voi komission työjärjestyksen 12 artiklan kolmannen kohdan edellytysten mukaisesti allekirjoittaa sellaisen komission tekemän päätöksen liitteinä olevat saatekirjeet, jossa todetaan perustamissopimuksen 85 artiklan rikkominen, sillä tarkoituksella, että päätöksestä ilmoitetaan niille, joille se on osoitettu, ja että se julkaistaan Euroopan yhteisöjen virallisessa lehdessä. Jos saatekirje on allekirjoitettu komission jäsenen toimikauden päättymispäivänä, päätöksen tekemiseen liittyvää toimivallan puuttumista koskevaa virhettä ei kumoa se, että voidaan osoittaa, että päätös on laadittu kyseisen komission jäsenen toimikauden päättymispäivän jälkeen. Näin ollen päätös, jota mikään viranomainen ei ole allekirjoittanut käsin ja jonka osalta käy ilmi, että se on lopullisesti laadittu aikaisintaan komission jäsenen toimikauden päätyttyä, on antajansa ajallisen toimivallan puuttumisen vuoksi laiton.

4. Luonnolliset henkilöt ja oikeushenkilöt voivat toimielimen antamaa säädöstä vastaan nostetun kumoamiskanteen tueksi vedota kyseisen toimielimen työjärjestyksen rikkomiseen, siltä osin kuin määräykset, joiden rikkomisesta on kysymys, synnyttävät oikeuksia ja ovat kyseisten henkilöiden oikeusvarmuuteen vaikuttava tekijä. Tällaisia määräyksiä ovat yhteisön toimien laatimista, hyväksymistä ja todistusvoimaisiksi saattamista koskevat komission työjärjestyksen 10 ja 12 artiklassa tarkoitetut määräykset.

5. Toimielimen toimea ei voida pitää perustamissopimuksen 189 artiklassa tarkoitettuna päätöksenä, jos ei voida riittävällä varmuudella määrittää täsmällistä päivämäärää, josta alkaen sillä voi olla oikeusvaikutuksia ja jolloin se näin ollen voi tulla osaksi yhteisön oikeusjärjestystä, ja jos kyseiseen toimeen tehtyjen muutosten vuoksi ei voida todeta varmuudella niiden perustelujen täsmällistä sisältöä, jotka kyseisen toimen on perustamissopimuksen 190 artiklan mukaan sisällettävä, eikä määritellä ja valvoa ilman sekaannuksen vaaraa toimesta niille, joille se on osoitettu, aiheutuvien velvoitteiden laajuutta eikä yksilöidä niitä, joille se on osoitettu, eikä osoittaa varmuudella kyseisen toimen lopullisen muodon laatijaa, ja jos voidaan osoittaa, ettei yhteisön säännöstössä tarkoitettua menettelyä toimen todistusvoimaiseksi saattamiseksi ole lainkaan noudatettu, ja ettei perustamissopimuksen 192 artiklassa tarkoitettua menettelyä voida toteuttaa.

Vaikka kaikkien hallintotoimien oletetaan yhteisön oikeudessa ole-van päteviä, pätevyysolettaman ei

voida katsoa koskevan mainitun kaltaisia erityisen vakavia ja il-meisiä virheitä sisältävää toimea, jota on näin ollen pidettävä mitättömänä. Sellaisella toimella ei ole oikeusvaikutuksia, ja sitä vastaan voidaan nostaa kanne muutoksenhakuaikojen ulkopuolella.